Dokter van Kathu vas vir taksbedrog | Maroela Media
'n Dokter van Kathu in die Noord-Kaap en haar man is vandeesweek in hegtenis geneem in verband met taksbedrog van honderdduisende rande.
Kapt. Ndivhuwo Mulamu, woordvoerder van die Valke, sê die Valke se ondersoekspan vir ernstige kommersiële misdaad in Pretoria het die egpaar Dinsdag by 'n private hospitaal in Kathu in hegtenis geneem waar die vrou as dokter praktiseer.
Daar word beweer dat die egpaar tussen 2013 en 2016 bedrieglike belastingfakture by die Suid-Afrikaanse Inkomstediens (SAID) ingedien het. Ongeveer R700 000 is gedurende dié tydperk in hul gesamentlike bankrekening oorgeplaas.
Die egpaar, onderskeidelik 53 en 62 jaar oud, staan nou tereg op aanklagte van bedrog, vervalsing en uitgifte, asook die oortreding van die Wet op Belastingadministrasie.
Mulamu sê die dokter en haar man het kort ná hul inhegtenisneming in die streekhof in Kathu verskyn waar hulle gewaarsku is om op 24 Januarie in die Pretoriase handelshof te verskyn.